生而眇者不識日，問之有目者，或告之曰：“日之狀如銅盤。”扣盤而得其聲；他日聞鐘，以為日也。或告之曰：“日之光如燭。”捫燭而得其形；他日揣龠，以為日也。日之與鐘、龠亦遠矣，而眇者不知其异，以其未嘗見而求之人也。  
   道之難見也甚於日，而人之未達也，無以异於眇。達者告之，雖有巧譬善導，亦無以過於盤與燭也。自盤而之鐘，自燭而之龠，轉而相之，豈有既乎？故世之言道者，或即其所見而名之，或莫之見而意之，皆求道之過也。然則道卒不可求歟？蘇子曰：“道可致而不可求。”何謂致？孫武曰：“善戰者致人，不致於人。”子夏曰：“百工居肆以成其事，君子學以致其道。”莫之求而自至，斯以為致也歟！  
   南方多沒人，日與水居也。七歲而能涉，十歲而能浮，十五而能沒矣。夫沒者豈苟然哉！必將有得於水之道者。日與水居，則十五而得其道；生不識水，則雖壯，見舟而畏之。故北方之勇者，問於沒人，而求其所以沒，以其言試之河，未能不溺者也。故凡不學而務求道，皆北方之學沒者也。  
   昔者以聲律取士，士雜學而不志於道；今也以經術取士，士知求道而不務學。渤海吳君彥律，有志於學者也，方求舉於禮部，作《日喻》以告之。